Vrou aangekla van gru-moord op 12-jarigeKerse, blomme en briefies by die ingang na die gebou waar die 12-jarige meisie, net bekend as Lola, wreed vermoor is. (Foto: Julien de Rosa/AFP) Franse ondersoekers het Maandag ŉ vrou aangekla wat daarvan verdink word dat sy ŉ 12-jarige meisie, wie se liggaam Vrydag in die noordooste van Parys in ŉ tas ontdek is, verkrag en vermoor het. Die 24-jarige verdagte, ŉ vrou wat glo aan geestesversteurings ly, is Maandag saam met ŉ ouer man ondervra. Hy word daarvan verdink dat hy haar help wegkruip het. Die 24-jarige staan nou tereg op aanklag van moord en verkragting van ŉ kind jonger as 15, sowel as marteling en misbruik en ŉ regter het gelas dat sy voorlopig in aanhouding bly. Volgens aanklaers het die vrou tydens ondervraging verskeie stellings gemaak en soms feite in die saak erken en dit soms ontken. Sy het eindelik gesê dat sy die meisie, wat net as Lola geïdentifiseer is, na haar suster se woonstel gebring het waar sy haar gedwing het om te stort. Die vrou het erken dat sy seksuele en gewelddadige dade teen die kind gepleeg het, dat dit haar dood veroorsaak het en dat sy Lola se liggaam daarna in ŉ tas versteek het. Die nadoodse ondersoek het die jong meisie se oorsaak van dood as onder meer versmoring aangedui. Daar was ander nie-dodelike wonde aan haar gesig en rug, asook groot snye aan haar nek. Die syfers “0” en “1” is in rooi op die sole van elk van haar voete geskryf. “Ondersoekers gaan voort om te bepaal presies wat gebeur het en om die strafregtelike aanspreeklikheid van almal betrokke vas te stel,” sê aanklaers. Die 43-jarige man wat ook in aanhouding ondervra is, het erken hy het die verdagte met drie tasse na sy huis geneem. Sy het twee uur lank daar vertoef voordat sy in ŉ huurmotor, wat hy vir haar bestel het, vertrek het. Lola se ouers het die polisie ontbied nadat hul dogter nie Vrydagmiddag van die skool af teruggekeer het nie. Haar pa, die opsigter in die gebou waar sy vermoor is, het tydens sy eie soektog na sy dogter gesien hoe sy met die onbekende vrou by die gebou ingaan en toenemend bekommerd geraak. Die polisie het die vrou Saterdag aangekeer nadat haar bewegings ook op kringtelevisie gemonitor en foonrekords en deursoekings gebruik is om haar op te spoor. ŉ Ooggetuie het aangevoer die verdagte het hom geld aangebied om haar te help om ŉ groot tas te skuif, maar die hawelose man wat op Lola se liggaam afgekom het, het gesê die kind was onder klere in ŉ plastiekboks in die gebou se binnehof versteek. Die skool waar Lola ŉ leerder was, het berading vir personeel en leerders gereël en daar was verligting dat ŉ verdagte aangekeer is nadat ouers vreesbevange oor hul kinders se veiligheid was. “Die feit dat ŉ 12-jarige kind onder sulke omstandighede kan sterf, is oorweldigend vir mense,” het Francois Dagnaud, burgemeester van die 19de distrik in Parys, tydens ŉ besoek aan die Georges Brassens-skool gesê.